gl gl it gl gl gl gl gl gl gl gl es gl gl gl gl gl gl gl gl gl gl gl fr ca pt es gl gl gl gl en gl gl it it en en it gl it en gl en en en gl en en gl en gl en it gl es
O ouro da liberdade | Criticalia
Malia ter sido a romanización un dos episodios históricos máis importantes nesta parte do mundo á que o Imperio deu en chamar Gallaecia, non son moitos os textos de ficción escritos en galego nos que se teña literaturizado tal período.
A diferenza doutras épocas como a Idade Media ou a Guerra Civil, a nosa ficción histórica de asunto romano é escasa, por iso sorprende, para ben, o esforzo de Celia Díaz Núñez ao se achegar a este mundo na recente A boca do monte.
Publicada pola editorial Galaxia na súa colección xuvenil Costa Oeste, A boca do monte relata a peripecia resistente dun poboado celta que tenta sortear o abuso explotador das legacións imperiais para, na medida do posible, ser libre como comunidade.
Como é de imaxinar, o propósito dos habitantes deste castro non é doado e, tras padecer as penurias propias do colonizado, finalmente acabase por chegar a unha situación adaptativa que, sen ser a ideal, cando menos ábrese á esperanza dunha convivencia integradora non tan inhóspita.
Por tanto, o que a novela de Díaz Núñez postula é unha reflexión fonda sobre os mecanismos perversos dos pobos conquistadores, verbo da irrenunciable loita pola liberdade e mesmo a propósito dos vieiros polos que se produce a imparable aculturación romana do pobo castrexo.
Para profundar sobre estas cuestións a autora idea unha trama que sitúa a acción no tempo das perforacións que crearon as abraiantes escavacións das Médulas no Bierzo e de Montefurado no actual espazo surlucense, onde aínda é ben visible a enxeñería de intervención hidrográfica que obraron os romanos na procura do ouro destes territorios.
Para levar adiante esta empresa a Roma imperial precisou de moita man de obra que, como era de esperar, recrutou entre a poboación castrexa, que foi obrigada a traballar tunelando os montes quirogueses e doutros lugares.
Pois ben, ese arrepoñerse á soberbia invasora, a dignidade de quen loita por vivir de acordo coas súas tradicións e modos de vida sen abaixarse á suplantación identitaria do colonizador é unha metáfora sobre o presente que ben pode extraerse da lectura deste libro.
De por parte, A boca do monte ―nome co que tamén é coñecido popularmente o Montefurado― é a un tempo unha novela histórica e unha narración de aventuras, por mais que todo na súa estrutura, abondosa en diálogos e de capítulos breves, suxira que nalgún momento este texto foi ideado como peza teatral que despois se reconverteu en narrativa.
Máis alá dos pruritos de adecuación histórica que o lector terá que obviar pactando coa autora, a ficción funciona como proposta de reflexión sociolóxica e alegoría sociopolítica e ten o valor engadido do evidente didactismo que destila, pois non en van hai treitos da novela configurados como excursos explicativos sobre cuestións histórico-culturais e lingüísticas que, en ocasións, ata van acompañados de aclaracións en notas a pé de páxina.
Escrita coa fluencia que o oficio proporciona e agradecida no deseño de personaxes de transparente recoñecemento, A boca do monte é un libro que ha prestar aos que anden á busca de historias suxestivas, evocadoras dun tempo pasado que, entre liñas, amosa moitos máis parecidos coa actualidade dos que a primeira vista puidese pensarse. Unha nova aposta literaria de Celia Díaz Núñez que haberá que sumar a anteriores textos narrativos seus, como o infantil Adeliña (2004), o xuvenil Rugando (2012) e aínda o conto “Un tango na noite” (2007), obras que demostran a constancia no cultivo dun xénero que a autora alterna co teatral e o ensaístico e que agardamos lle dea moitas alegrías.
[El Ideal Gallego e Diario de Ferrol, 19-6-2016]
Esta entrada foi publicada en Crítica literaria,Literatura infantoxuvenil e etiquetada A boca do monte,Celia Díaz Núñez,Crítica literaria,Editorial Galaxia,Literatura infantoxuvenil por armandorequeixo. Ligazón permanente.
Website Built with WordPress.com.
Privacidade e cookies: Este sitio utiliza cookies. Ao continuar usando este sitio estás a aceptar a súa utilización.
Para saber máis, incluído como controlar as cookies, consulta aquí: Política de cookies
Already have a WordPress.com account? Log in now.
View post in Reader
Escribe un comentario ...
A %d blogueros les gusta esto: